Folketing
2008-05-07

Det tilkommer jo ordføreren for forespørgerne senere at takke for modtagelsen, men jeg vil godt allerede nu sige, at jeg ikke synes, det var nogen sådan overvældende varm modtagelse, beslutningsforslaget fik hos regeringen. Det var måske endda lidt varmere hos ordføreren for partiet Venstre. Jeg synes, der er grund til at hæfte sig ved, at vi faktisk taler om en række konkrete forslag, der er fremadrettede på cyklismeområdet. Jeg kan ikke forstå, at regeringen f.eks. afviser det, der er punkt 9 i beslutningsforslaget, nemlig at der gennemføres et forsøg med henblik på at gøre lys på cykler obligatorisk døgnet rundt. Lad os lave et forsøg, og lad os få nogle danske erfaringer. Vi ved fra udlandet, at ulykkestallet reduceres ganske betydeligt, så vidt jeg husker med omkring en tredjedel, hvis man indfører lys på cykler. Derfor synes jeg, og derfor synes vi, at der kunne være god grund til at lave en forsøgsordning her i Danmark for også at få nogle danske erfaringer på området. Jeg forstår heller ikke, at regeringen ikke ønsker at se på de skattemæssige forhold.